ଅସ୍ତରଙ୍ଗ ୩୦।୧୦ଃ ପୁରୀ ଜିଲ୍ଲା ଅସ୍ତରଙ୍ଗ ବ୍ଲକର ୪ଟି ଗ୍ରାମର ଚାଷ ଜମିରେ ସମୁଦ୍ରପାଣି ପଶିଯାଇଛି। ସମୁଦ୍ର ତଟବର୍ତ୍ତି ଏହି ଗାଁ ଗୁଡିକର ଧାନ ଜମି ତଳିଆ ଅଞ୍ଚଳର ହୋଇଥିବାରୁ ସମୁଦ୍ରରେ ସାମାନ୍ୟ ଜୁଆର ଉଠିଲେ ସାଲାଇନ ପାଣି ଧାନଜମିରେ ଚରିଯାଉଛି।
ବ୍ଲକର ତଣ୍ଡାଘର, ଚେନୁଅ, ଉଦୟଗିରି ଓ କଳାମକଣି ଗ୍ରାମରେ ଚାଷ ଜମିରେ ପାଣି ପଶିଥିବା ଦେଖାଯାଇଛି। ଫଳରେ ଶହଶହ ଏକର ଧାନ ଜମି ସାଲାଇନ ପାଣିରେ ବୁଡି ଯାଇଛି। ଧାନ ଫସଲ ଏବେ ପାଚିବାକୁ ଯାଉଥିବା ବେଳେ ଏହି ସବୁ ଗ୍ରାମର ଚାଷୀଙ୍କ ଲାଗି ଜୁଆର ନୂଆ ବିପଦ ଡାକିଆଣିଛି।
ସମୁଦ୍ର ଜୁଆର ଯୋଗୁ ଗ୍ରାମବାସୀ ପ୍ରାୟତଃ ଏପରି ସମସ୍ୟାର ସମ୍ମୁଖୀନ ହେଉଛନ୍ତି। ଏଣୁ ସମୁଦ୍ର ଜୁଆରରୁ ଉପକୂଳକୁ ରକ୍ଷା କରିବା ଲାଗି ବାରମ୍ବାର ଦାବି କରିଆସୁଥିଲେ ହେଁ ସେମାନଙ୍କ ଦାବି ପ୍ରତି କେହି କର୍ଣ୍ଣପାତ କରୁନାହାନ୍ତି। ଏଣୁ ସମୁଦ୍ରରେ ଜୁଆର ଉଠିଲେ ଗ୍ରାମବାସୀଙ୍କ ନିଦ ହଜିଯାଉଛି। ପ୍ରଶାସନ ପକ୍ଷରୁ ଯଦି ଏହି ଗାଁ ଗୁଡିକକୁ ସମୁଦ୍ର ଯୁଆରରୁ ସୁରକ୍ଷା ଓ ସ୍ଥାୟିପ୍ରତିକାର କରାନଯାଏ ସମୟ ଆସିବ ଏହିସବୁ ଗାଁ ଗୁଡିକ ସମୁଦ୍ରରେ ଲୀନ ହୋଇନଯିବେ ତାହା କହି ହେବନାହିଁ।
